Axel Charlot Drolsum
Store norske leksikon,Kunst og estetikk,Kulturinstitusjoner,Bibliotek
Axel Charlot Drolsum var en norsk bibliotekar. Som sjef for Universitetsbiblioteket i Oslo fra 1876 til 1922 ledet han bibliotekets omdannelse og utbygging til et moderne forskningsbibliotek, og planla bibliotekbygningen i Drammensveien. Bygningen ble oppført i 1911–1913 og huser i dag Nasjonalbiblioteket.
Pliktavleveringen fra boktrykkerne, som ble opphevet i 1839, fikk han gjeninnført ved lov i 1882. I 1883 ble Norske avdeling ved Universitetsbiblioteket i Oslo opprettet for å kontrollere avleveringen av trykksaker.Drolsum skrev Universitetsbibliotekets historie 1811–1876 (1911) og redigerte sammen med Ludvig Ludvigsen Daae Illustrert Verdenshistorie (seks bind, 1876–1880). Les mer i Store norske leksikon Axel Charlot Drolsum i Norsk biografisk leksikon Litteratur Drolsum, A.C. (2011). Axel Charlot Drolsum: brev 1875-1926. Oslo: Novus forl. Henden, J. (2017). Det er ikke alene et universitets-, men ogsaa et nationalbibliothek: Axel Charlot Drolsum i Universitetsbiblioteket 1870-1922. Trondheim: Norges teknisk-naturvitenskapelige universitet